У Вікіпедыі ёсць артыкулы пра іншых асоб з прозвішчам Бярозкін.

**Рыгор Саламонавіч Бярозкін** (псеўданімы: *Р. Барута; С. Тарасаў*; 3 ліпеня 1918, Магілёў — 1 снежня 1981, Мінск) — крытык, журналіст.

Біяграфія
---------

Вучыўся на педрабфаку ў Магілёве, у 1933—1938 на літаратурным факультэце МДПІ. Пачаў друкавацца ў 1935. У 1938—1941 працаваў загадчыкам аддзела крытыкі часопісу «Полымя рэвалюцыі», літкансультантам у кабінеце маладога аўтара пры СП БССР (1938—1939), загадчыкам аддзела крытыкі газеты «Літаратура і мастацтва» (1939—1941). Член СП СССР з 1939.

Арыштаваны НКУС БССР у красавіку 1941. Знаходзіўся пад следствам у Мінску. Па адной з версій, калі 26 чэрвеня 1941 калону зняволеных, сярод якіх быў Бярозкін, пакінуў канвой, ён уцёк. Ваяваў да канца вайны, удзельнічаў у баях пад Сталінградам, Кіевам, у Карпатах. Атрымаў баявыя ўзнагароды. Пасля вайны быў карэспандэнтам газеты савецкай ваеннай адміністрацыі ў Германіі «Советское слово».

Паўторна арыштаваны 9 жніўня 1949; у чэрвені 1950 асуджаны на 10 гадоў лагераў. Знаходзіўся ў зняволенні ў Карагандзінскай і Омскай абласцях. У 1955 вызвалены; рэабілітаваны ў 1956.

З 1960 працаваў у часопісе «Советская Отчизна», газеце «Літаратура і мастацтва», літсупрацоўнікам бюлетэня «Помнікі гісторыі і культуры Беларусі» (1970–1975). У канцы 1950 — пачатку 1960-х гадоў шмат публікаваўся, імкнуўся аднавіць імёны рэпрэсаваных паэтаў.

Паводле ўспамінаў, спачуваў Ізраілю пасля Шасцідзённай вайны 1967 г. Тым не менш у сакавіку 1970 г. разам з іншымі дзеячамі беларускай культуры і навукі падпісаў «Гнеўны пратэст» супраць «ізраільскай ваеншчыны».

У канцы 1970-х гадоў перанёс інсульт, апошнія гады цяжка хварэў. Пахаваны на Усходніх могілках Мінска.

Творчасць
---------

Друкаваўся з 1935, першая публікацыя — у мінскім часопісе «Штэрн» (на мове ідыш). Даследаваў пераважна паэзію. Для работ Бярозкіна характэрныя спалучэнне праблемнасці з канкрэтным аналізам, эстэтычная патрабавальнасць, уменне раскрыць творчую індывідуальнасць паэта. Творчасць сучасных беларускіх паэтаў, праблемы паэтычнага майстэрства Бярозкін аналізаваў у кнігах «Паэзія праўды» (1958; разглядаецца паэзія П. Броўкі, А. Куляшова, М. Танка, П. Панчанкі), «Спадарожніца часу» (1961), «Пімен Панчанка» (1968), «Аркадзь Куляшоў» (1978). У кнігах «Свет Купалы» (1965), «Чалавек напрадвесні» (1970), «Звенні» (1976) даследаваў творчасць Я. Купалы, Я. Коласа, М. Багдановіча, Цёткі, узаемадзеянне беларускай і рускай паэзіі.

Пісаў на беларускай, рускай, яўрэйскай мовах.

### Сачыненні

* Аркадий Кулешов. — М. 1960.
* Пімен Панчанка: крытычна-біяграфічны нарыс. — Мн. 1968.
* Постаці: артыкулы пра паэтаў. — Мн. 1971.
* Мир Купалы: Мысли и наблюдения. — М. 1973.
* Кніга пра паэзію. — Мн. 1974.
* Чалавек напрадвесні. Мн. 1986.

Зноскі
------

1. 1 2 3 4 5  Берёзкин Григорий Соломонович // Биографический справочник. — Мн.: «Белорусская советская энциклопедия» имени Петруся Бровки, 1982. — Т. 5. — С. 55. — 737 с.
2. 1 2 3 4 5  Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). Т. 1. Абрамовіч—Кушаль. / Укладальнік Л. У. Маракоў. — Смаленск, 2003. — 480 с. — ISBN 985-6374-04-9.
3. ↑  БЯРОЗКІН Рыгор Саламоновіч // Беларуская энцыклапедыя: У 18 т. Т. 3: Беларусы — Варанец / Рэдкал.: Г. П. Пашкоў і інш. — Мн. : БелЭн, 1996. — Т. 3. С.413
4. ↑
5. ↑

Літаратура
----------

* Клышко А. Мастерство критика // Дружба народов. 1960, № 1.
* Адамовіч А. Талент крытыка // Полымя. 1962, № 6.
* Лойко О. Открытие поэта // Вопросы литературы. 1967, № 3.
* Каваленка В. Крытык і паэт // Полымя. 1969, № 5.
* Бечик В. В неразрывном единстве // Нёман. 1978, № 6.
* Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). Т. 1. Абрамовіч—Кушаль. / Укладальнік Л. У. Маракоў. — Смаленск, 2003. — 480 с. — ISBN 985-6374-04-9.


|  |  |  |  |
| --- | --- | --- | --- |
| ⚙️  | 

| Нарматыўны кантроль |
| --- |
| GND: 172548039 · ISNI: 0000 0001 1630 340X · LCCN: n83063921 · NKC: js2006349933 · NTA: 074722824 · NUKAT: n2007079546 · LIBRIS: 40763 · VIAF: 43211222 · ЗЭКББ: NLB-ar758 |

 |